અમદાવાદ: શહેરના હાર્દ સમા ત્રણ દરવાજા તેમજ લાલ દરવાજામાં વર્ષો બાદ આજે ડિમોલિશન હાથ ધરાઈને ગેરકાયદે દબાણોને દૂર કરવામાં આવ્યા હતા. અમદાવાદના સૌથી ગીચ અને ટ્રાફિક જામની સમસ્યાથી કાયમ ત્રસ્ત એવા આ વિસ્તારમાં પોલીસ અને કોર્પોરેશનની સંયુક્ત કામગીરીના પરિણામ સ્વરુપ અમદાવાદની ઓળખ કહેવાતા ત્રણ દરવાજાની આસપાસથી પહેલીવાર દબાણ દૂર કરાયા છે, અને ફુટપાથ પર બેસતા ફેરિયાઓને પણ હટાવવામાં આવ્યા છે. તમામ દબાણ દૂર કર્યા બાદ ત્રણ દરવાજાના રસ્તાની પહોળાઈ જોઈ શહેરીજનોને પણ આશ્ચર્ય થયું હતું. લોકો એક જ વાતની ચર્ચા કરી રહ્યા હતા કે આ વિસ્તાર કાયમી ધોરણે આ જ રીતે દબાણ મુક્ત બને તો અહીં ક્યારેય ટ્રાફિકજામની સમસ્યા થાય જ નહીં.